Udkast til AFGØRELSE TRUFFET AF DET BLANDEDE EØS-UDVALG om ændring af bilag IV (energi) til EØS-aftalen - Udkast til Fællesskabets fælles stillingtagen

(forelagt af Kommissionen)

BEGRUNDELSE

1. Af hensyn til retssikkerheden og ensartetheden skal Det Blandede EØS-udvalg indarbejde al relevant EF-lovgivning i EØS-aftalen så snart som muligt efter vedtagelsen.

2. Det Blandede EØS-udvalg bør derfor træffe vedlagte afgørelse om ændring af bilag IV til EØS-aftalen ved at tilføje nyligt vedtagne regler på området energi. Afgørelsen vedrører:

- 398 L 0030: Europa- Parlamentets og Rådets direktiv 98/30/EF af 22. Juni 1998 om fælles regler for det indre marked for naturgas (EFT L 204 af 21.7.1998, s. 1), ændret ved EFT L 245 af 4.9.1998, s. 43.

3. Forslaget indeholder en ikke-teknisk tilpasning g):

Liechtenstein gennemfører for øjeblikket en kontrol af landets lovgivning på energiområdet for at tilpasse både el- og gassektoren til Fællesskabets lovgivning. Liechtenstein har fået bevilget en overgangsperiode til gennemførelse af en ændring af lovgivningen for el-sektoren og for at muliggøre en samordning foreslås det, at ændringerne for gassektoren træder i kraft samtidig.

4. Artikel 1, stk. 3, litra a), i Rådets forordning (EF) nr. 2894/94 om visse gennemførelsesbestemmelser til EØS-aftalen bestemmer, at Rådet fastlægger Fællesskabets holdning til afgørelser om udvidelse af Fællesskabets lovgivning med væsentlige ændringer.

5. Rådet anmodes om at godkende vedlagte udkast til afgørelse, som skal træffes af Det Blandede EØS-udvalg.

Udkast til AFGØRELSE TRUFFET AF DET BLANDEDE EØS-UDVALG om ændring af bilag IV (energi) til EØS-aftalen

DET BLANDEDE EØS-UDVALG HAR -

under henvisning til aftalen om Det Europæiske Økonomiske Samarbejdsområde som ændret ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt "aftalen", særlig artikel 98, og

ud fra følgende betragtninger:

(1) Bilag IV til aftalen blev ændret ved afgørelse nr. ... truffet af Det Blandede EØS-udvalg den ... [1].

[1] EFT L ...

(2) Europa-Parlamentets og Rådets direktiv 98/30/EF af 22. juni 1998 om fælles regler for det indre marked for naturgas [2], ændret ved EFT L 245 af 4.9.1998, s. 43, bør indarbejdes i aftalen -

[2] EFT L 204 af 21.7.1998, s. 1.

TRUFFET FØLGENDE AFGØRELSE:

Artikel 1

Følgende punkt indsættes efter punkt 14 (Europa-Parlamentets og Rådets direktiv 96/92/EF) i bilag IV til aftalen:

"15. 398 L 0030: Europa-Parlamentets og Rådets direktiv 98/30/EF af 22. juni 1998 om fælles regler for det indre marked for naturgas (EFT L 204 af 21.7.1998, s. 1), ændret ved EFT L 245 af 4.9.1998, s. 43.

Direktivets bestemmelser gælder i forbindelse med aftalen med følgende tilpasning:

(a) I artikel 3, stk. 2, erstattes udtrykket "de relevante bestemmelser i traktaten, særlig artikel 90" med udtrykket "de relevante bestemmelser i EØS-aftalen, særlig artikel 59".

(b) I artikel 3, stk. 3, erstattes "artikel 90 i traktaten" med "artikel 59 i traktaten".

(c) I artikel 3, stk. 3, erstattes udtrykket "Fællesskabets interesse" med udtrykket "de kontraherende parters interesse".

(d) I artikel 5, tilføjes følgende i slutningen: ", som nævnt i, og tilpasset for anvendelsen af EØS-aftalen".

(e) I artikel 13, stk. 2, tilføjes følgende i første punktum: ", som nævnt i, og tilpasset for anvendelsen af EØS-aftalen".

(f) I artikel 22, erstattes udtrykket "traktatens bestemmelser, særlig artikel 86" med udtrykket "bestemmelserne i EØS-aftalen, særlig artikel 54".

(g) Bestemmelserne i dette direktiv anvendes i Liechtensteins nationale lovgivning senest den 1. juli 2002."

Artikel 2

Teksterne til Europa-Parlamentets og Rådets direktiv 98/30/EF, ændret ved EFT L 245 af 4.9.1998, s. 43, på islandsk og norsk, som offentliggøres i De Europæiske Fællesskabers Tidendes EØS-tillæg, er autentiske.

Artikel 3

Denne afgørelse træder i kraft den , forudsat at Det Blandede EØS-udvalg har modtaget alle fornødne meddelelser i henhold til aftalens artikel 103, stk. 1 [3].

[3] Forfatningsmæssige krav angivet.

Artikel 4

Denne afgørelse offentliggøres i De Europæiske Fællesskabers Tidendes EØS-afdeling og EØS-tillæg.

Udfærdiget i Bruxelles, den .

På Det Blandede EØS-udvalgs vegne

Formand

Sekretærer for Det Blandede EØS-udvalg